Na osnovu člana 108 Zakona o lokalnoj samoupravi („Sl.list RCG“ br. 42/03, 28/04, 75/05, 13/06 i „Sl. list CG“ br. 88/09 , 03/10, 38/12 i 10/14 ) i člana 42 stav 1 tačka 36 Statuta Opštine Rožaje(“Sl. list CG – „opštinski propisi broj” br. 09/11), Skupština opštine Rožaje, na sjednici održanoj 03.03.2016.godine, donijela je

**ODLUKU**

**o načinu i postupku učešća lokalnog stanovništva u vršenju javnih poslova**

**I – OSNOVNE ODREDBE**

Član 1

Ovom odlukom uređuje se način i postupak učešća lokalnog stanovništva u vršenju javnih poslova, oblici učešća i mehanizmi, subjekti, mjere i aktivnosti koje preduzimaju organi lokalne samouprave i organi lokalne uprave ( u daljem tekstu: organi Opštine) u cilju podsticanja i uključivanja građana u proces planiranja, donošenja odluka i njihovoj implementaciji i druga pitanja u vezi sa načinom i postupkom učešća lokalnog stanovništva u vršenju javnih poslova.

Član 2

Organi Opštine dužni su da obezbijede da građani, pravna lica, nevladine organizacije i druge organizacije i zainteresovane grupe u opštini budu blagovremeno informisani o svim pitanjima koja su od značaja za njihov život i rad.

Građani i subjekti iz stava 1 ovog člana imaju pravo da dobiju potrebne informacije radi njihovog uključivanja u faze prethodnog izjašnjavanja, a naročito u pripremi planova, programa razvoja, utvrđivanja investicione politike, kao i izradi i donošenju propisa i drugih akata kojima se utvrđuju prava i obaveze građana, o procedurama za ostvarivanje utvrđenih prava i izvršavanje obaveza kod organa Opštine, kao i o drugim pitanjima koja su od interesa za ostvarivanje prava ili izvršavanje obaveza građana.

Član 3

Organi Opštine dužni su da, prije donošenja odluke ili drugog akta, povratno informišu građane i druge podnosioce o zauzetim stavovima po njihovim predlozima, primjedbama ili sugestijama.

Član 4

Radi boljeg razumijevanja razloga zašto se donosi konkretni akt, organi Opštine dužni su da prilagode formu akta i sadržaj rješenja i objašnjenja sa potrebama i mogućnostima učesnika o pravima i finansijskim obavezama koja se aktom predlažu.

Član 5

Organi Opštine dužni su da u skladu sa odredbama ove odluke i u zavisnosti od konkretnih okolnosti i finansijskih mogućnosti opštine, koriste različite mehanizme radi podsticanja i uključivanja građana u proces odlučivanja.

**II - OBLICI I MEHANIZMI UČEŠĆA GRAĐANA**

Član 6

Lokalno stanovništvo učestvuje u izjašnjavanju i odlučivanju u vršenju javnih poslova putem oblika neposrednog ućešča građana utvrdjenih zakonom – inicijativa, građanska inicijativa, zbor građana, referendum ( mjesni i opštinski) kao i putem drugih oblika utvrđenih Statutom opštine.

Član 7

Prethodno izjašnjavanje lokalnog stanovništva sprovodi se u postupku prije donošenja planskih akata

(plana razvoja, prostornih i urbanističkih planova, programa razvoja djelatnosti i investicionih programa).

Prethodno izjašnjavanje o aktima iz stava 1 ovog člana obezbjeđuje se putem izjašnjavanja mjesnih zajednica i drugih zainteresovanih grupa u zajednici.

Organi Opštine u zavisnosti od prirode akta i finansijskih mogućnosti mogu prethodno izjašnjavanje obezbijediti putem ankete, organizovanjem zbora građana, održavanjem stručnih rasprava, okruglih stolova ili drugih oblika izjašnjavanja**.**

Član 8

Lokalno stanovništvo učestvuje u odlučivanju, na način što se izjašnjava o aktima koje donosi lokalna samouprava a naročito :

- Statutu opštine;

- planovima i programima razvoja;

- lokalnim planskim dokumentima ;

- višegodišnjem investicionom planu;

- budžetu opštine;

- programu zaštite i unapređivanja životne sredine;

- programu uređivanja prostora i

- drugim aktima kojima se utvrđuju prava i obaveze građana.

Član 9

rgani Opštine dužni su lokalnom stanovništvu putem web sajta i na drugi odgovarajući način, učiniti dostupnim: izvještaj o realizaciji propisa i drugih akata koje usvaja Skupština, izvještaj o radu Predsjednika opštine, organa lokalne uprave i službi, izvještaj o ostvarivanju prava i izvršavanju obaveza građana i pravnih lica u prvostepenom i drugostepenom upravnom postupku, izvještaj o stanju uređenja prostora, odluke o dodjeli poslova i usluga i zaključenim ugovorima u postupku javnih nabavki kao i zaključene ugovore o raspolaganju imovinom.

Član 10

Organi Opštine podstiču učešće građana u javnom životu i putem drugih oblika: organizovanjem foruma potrošača i korisnika usluga, organizovanjem tematskih ili foruma interesnih grupa ( osobe sa invaliditetom, lica koja se nalaze u stanju socijalne potrebe i dr.), panela građana, organizovanjem tribina o specifičnim problemima i pitanjima nacionalnih i etničkih zajednica, žena, omladine i djece, starih lica, penzionera kao i drugih zainteresovanih grupa i organizacija.

Član 11

Mehanizmi za učešće građana u vršenju javnih poslova su:

a) informisanje lokalnog stanovništva putem web sajtova, informativnih brošura, medija, biltena, medija planova, anketa, upitnika, panoa, oglasnih tabli za obavještavanje, pisanih ili telefonskih poziva i slično;

b) dobijanje predloga i mišljenja od građana putem dežurnih telefona, kutije primjedbi, knjige utisaka i slično;.

c) edukacija lokalnih službenika, namještenika i građana putem organizovanja radionica,održavanje stalnih ili povremenih sastanaka, organizovanje seminira, informacionog centra, gostovanja predavača, organizovanja okruglih stolova i drugo;

d) angažovanje volontera za pružanje pomoći licima u stanju socijalne potrebe;

e) obezbjeđivanje ućešča žena i nacionalnih i etničkih zajednica, mladih i drugih grupa u donošenju I razmatranju akata i dokumenata koja se njih tiču;

f) učešće predstavnika nevladinih organizacija u radu radnih grupa na izradi: propisa, strateških dokumenata (programa i planova razvoja iz pojedinih upravnih oblasti), akcionih planova za realizaciju strateških dokumenat i izradi i implementaciji drugih dokumenata iz nadležnosti Opštine;

g) ukljčivanje predstavnika nevladinih organizacija u izradi brošura, vodiča i drugih publikacija kojima se podstiče uključivanje gradjana u proces donošenja odluka kao i u realizaciji mjera i aktivnosti koje na tom planu preduzimaju nadležni organi Opštine.

Član 12

Organi Opštine dužni su da informišu gradjane o mehanizmima i oblicima njihovog učešća u proces odlučivanja i da stvore uslove za njihovu primjenu.

Član 13

Organi Opštine dužni su da razvijaju različite oblike učešća mladih u proces planiranja i odlučivanja u opštini i njihovog konsultovanja.

Radi podrške aktivnostima organizacija i asocijacija mladih ili u cilju njihovog udruživanja, organi Opštine podsticaće rad ovih organizacija i asocijacija konkretnim mjerama i aktivnostima kao što su : osnivanje centra za mlade ( ili savjetodavnih centara), omladinskih savjeta , đačkih parlamenata, planiranje slobodnog vremena mladih i društveno-kulturne aktivnosti, uspostavljanje saradnje sa školama, uključivanje mladih u programe stručnog osposobljavanja, podsticanje zapošljavanja, rješavanje smještajnih i stambenih potreba, uključivanje u rad Skupštine , prevencije u borbi protiv bolesti zavisnosti i sl.

Član 14

Organi Opštine obezbijediće da se o pitanjima od opšteg interesa u postupke donošenja odluka uključi što šira javnost, gradjani, privredni subjekti i preduzetnici, nevladine i druge organizacije i zainteresovane grupe u zajednici.

Organi Opštine, radi ostvarivanja saradnje sa nevladinim organizacijama, imenuju kontakt osobu.

Član 15

Prije otpočinjanja postupka za pripremu i donošenje akata iz člana 8 ove odluke, nadležni organ utvrdjuje plan učešća gradjana za svaki od navedenih akata.

Planom učešća definišu se oblici i mehanizmi učešća gradjana u proces donošenja tog akta i utvrdjuje rok za postupanje nadležnih organa.

Plan učešća građana objavljuje se na pogodan način radi upoznavanja građana.

Član 16

Organ lokalne uprave za odnosnu upravnu oblast obavezan je da obezbijedi sprovodjenje oblika i mehanizama učešća građana za svaki pojedinačan akt, utvrdjen ovom Odlukom.

Član 17

Organi lokalne uprave dužni su da omoguće licima sa posebnim potrebama učešće u ostvarivanju prava iz ove odluke, na način primjeren potrebama i mogućnostima tih lica.

**III – POSTUPAK UČEŠĆA LOKALNOG STANOVNIŠTVA**

**1.Utvrđivanje potreba lokalnog stanovništva**

Član 18

Pripremne poslove za izradu planskih i normativnih akata iz člana 8 ove odluke, po pravilu, obavlja nadležni organ lokalne uprave.

Član 19

U postupku pripreme akata organi su dužni da prikupe potrebne informacije i podatke od građana, mjesnih zajednica, organa i organizacija, javnih službi, nevladinih organizacija, udruženja mladih, različitih kategorija građana (žena, mladih, lica sa posebnim potrebama i starih i invalidnih lica), privrednih subjekata i drugih lica, u skladu sa karakterom akta.

Radi stvaranja što potpunije i kvalitetnije osnove za izradu akta, prikupljanje podataka i informacija vrši se putem odgovarajućih mehanizmima u skladu sa planom učešća građana.

Član 20

Na osnovu analize dobijenih podataka i informacija, nadležni organ lokalne uprave priprema nacrt akta sa predlozima osnovnih i alternativnih rješenja od interesa za lokalno stanovništvo i dostavlja ga Predsjedniku opštine radi utvrđivanja nacrta akta.

U obrazloženju nacrta akta naročito se daju razlozi koji su bili opredjeljujući za obrađivača prilikom predlaganja rješenja, objašnjenjima novih rješenja i njihovim prednostima u odnosu na postojeća rješenja, objašnjenjima kako se reflektuju na prava i obaveze građana i načinu za prevazilaženje potencijalnih problema koje mogu nastati usljed predloženih promjena kao i finansijskim obavezama za građane, odnosno za budžet opštine,

**2 Javna rasprava**

Član 21

Organi Opštine dužni su da gradjanima obezbijede da putem organizovanja javnih i stručnih rasprava daju pismene i usmene predloge, primjedbe, sugestije i mišljenja na akta koja su predmet rasprave.

Član 22

Predsjednik Opštine utvrđuje nacrt akta, stavlja akt na javnu raspravu u skladu sa planom učešća gradjana i određuje organ koji će sprovesti javnu raspravu

Organ za sprovodjenje javne rasprave je dužan da nacrt akata i plan ućešća građana na pogodan način učini dostupnim javnosti.

Organ koji sprovodi javnu raspravu dužan je da obrazloži rješenja koja se nacrtom akta predlažu, posebno u odnosu na prava i obaveze građana kao i procjenu uticaja tih rješenja na položaj građanina, kako bi građani bolje prepoznali rješenja kojim se na optimalan način obezbjedjuje zadovoljenje njihovih potreba.

Informacioni centar Opštine dužan je da obezbjedi dovoljan broj primjeraka za Mjesne zajednice, zainteresovane organe, organizacije i građane.

Član 23

Nacrt akta i program održavanja javne rasprave objavljuje se u medijima, oglasnoj tabli Opštine ili Mjesne zajednice, na web sajtu Opštine ili na drugi pogodan način.

Informacioni centar opštine je dužan da na pogodan način učini dostupnim informacije o aktu iz stava 1 ovog člana.

Član 24

Javna rasprava organizuje se po pravilu u Mjesnoj zajednici i traje najmanje 15 dana.

Javna rasprava može se organizovati istovremeno za više mjesnih zajednica.

Mjesto i vrijeme održavanja javne rasprave prilagođava se potrebama stanovnika područja na kojem se održava.

Član 25

U javnoj raspravi mora se omogućiti da građani direktno komuniciraju sa predstavnicima organa Opštine.

Javnoj raspravi obavezno prisustvuju predstavnik predlagača, predstavnici organa lokalne uprave nadležnog za pripremanje akta kao i druga stručna lica koja mogu doprinijeti kvalitetnoj raspravi o predmetnom aktu.

Javnoj raspravi prisustvuju i predstavnici organa mjesnih zajednica na čijem području se organizuje javna rasprava. Javna rasprava se po mogućnosti organizuje uz pomoć savremenih tehničkih i drugih audio-vizuelnih pomagala da bi se na što pogodniji način dala osnovna sadržina rješenja akta koji je predmet javne rasprave.

Član 26

Organ koji sprovodi javnu raspravu dužan je da vodi zapisnik o toku javne rasprave.

U zapisnik se evidentiraju komentari, prijedlozi, primjedbe, sugestije i mišljenja od značaja za sadržaj rješenja.

Član 27

Prijedlozi, primjedbe i sugestije mogu se saopštiti neposredno ili dati u pisanoj formi nadležnom organu.

Član 28

U skladu sa planom ućešća građana, radi ocjene stručne javnosti o predloženom aktu, organizuje se stručna javna rasprava.

Stručna javna rasprava organizuje se putem okruglih stolova, stručnih skupova, davanjem prijedloga, primjedaba, sugestija i mišljenja u pisanoj formi.

Stručnu raspravu iz stava 1 ovog člana organizuje i vodi organ zadužen za sprovođenje javne rasprave.

Član 29

Organ koji sprovodi postupak javne rasprave dužan je da sumira javnu raspravu i sačini izvještaj u roku od 10 dana od dana završetka javne rasprave.

Sve prijedloge, primjedbe i sugestije dostavljene u roku predviđenom za javnu raspravu, organ iz stava 1 ovog člana, je dužan da razmotri sa obrazloženjem šta je prihvaćeno a šta nije i iz kojih razloga, da zauzme stav po istima i uključi ih u izvještaj o sprovedenoj javnoj i stručnoj raspravi.

Izvještaj o sprovedenoj javnoj i stručnoj raspravi dostavlja se nadležnom organu koji je utvrdio nacrt akta koji je stavljen na javnu raspravu.

Član 30

Izvještaj iz prethodnog člana Informacioni centar Opštine je dužan da objavi na web sajtu Opštine i da na drugi pogodan način isti učini dostupnim javnosti.

Predlagač akta uz prijedlog akta dostavlja Skupštini i izvještaj o sprovedenoj javnoj raspravi.

Član 31

Radi ostvarivanja i jačanja odnosa saradnje lokalne samouprave i nevladinih organizacija, uključivanja nevladinih organizacija u postupku utvrđivanja i sprovođenja lokalnih javnih politika i donošenja propisa i drugih akata, Skupština opštine donosi Odluku o osnivanju Savjeta za saradnju lokalne samouprave sa nevladinim organizacijama.

**IV - ZAVRŠNE ODREDBE**

Član 32

Danom stupanja na snagu ove Odluke prestaje da važi Odluka o učešću stanovništva u vršenju javnih poslova,( „Sl.list RCG-opštinski propisi“ br 12/05).

Član 33

Ova Odluka stupa na snagu osmog dana od dana objavljivanja u „ Sl. listu Crne Gore -Opštinski propisi“ .

Broj: 72

Rožaje, 04.03.2016.godine

**SKUPŠTINA OPŠTINE ROŽAJE**

PREDSJEDNIK SKUPŠTINE

Husein Kurtagić, prof., s.r.